Document ID: 32010R0383

A BIZOTTSÁG 383/2010/EU RENDELETE
(2010. május 5.)
élelmiszerekkel kapcsolatos, nem betegségek kockázatának csökkentésére, illetve gyermekek fejlődésére és egészségére vonatkozó állítás engedélyezésének elutasításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszerekkel kapcsolatos, tápanyag-összetételre és egészségre vonatkozó állításokról szóló, 2006. december 20-i 1924/2006/EK európai parlamenti és tanácsi rendeletre (1) és különösen annak 18. cikke (5) bekezdésére,
mivel:
(1)
Az 1924/2006/EK rendelet értelmében tilos élelmiszerrel kapcsolatos, egészségre vonatkozó állításokat alkalmazni, kivéve, ha a Bizottság az említett rendelet szerint engedélyezte őket, és szerepelnek az engedélyezett állítások listáján.
(2)
Az 1924/2006/EK rendelet emellett előírja, hogy az élelmiszer-ipari vállalkozók egészségre vonatkozó állítások engedélyezése iránti kérelmet nyújthatnak be az adott tagállam illetékes nemzeti hatóságához. Az illetékes nemzeti hatóságnak az érvényes kérelmeket az Élelmiszer-biztonsági Hatósághoz (EFSA, a továbbiakban: hatóság) kell továbbítania.
(3)
A kérelem kézhezvételét követően a hatóságnak késedelem nélkül tájékoztatnia kell a többi tagállamot és a Bizottságot, és meg kell fogalmaznia véleményét az egészségre vonatkozó adott állítással kapcsolatban.
(4)
A Bizottság a hatóság által megfogalmazott vélemény figyelembevételével határoz az egészségre vonatkozó állítás engedélyezéséről.
(5)
Az ELVIR S.A.S. által 2008. június 5-én, az 1924/2006/EK rendelet 13. cikkének (5) bekezdésével összhangban benyújtott kérelem nyomán a hatóságnak véleményt kellett kibocsátania egy olyan, egészségre vonatkozó állítással kapcsolatban, amely egy rostban és fehérjében gazdag tejtermék éhségérzet-csökkentő hatására vonatkozik (a kérdés száma: EFSA-Q-2008-396) (2). A kérelmező által javasolt állítás megfogalmazása a következő volt: „E termék csökkenti az éhségérzetet.”
(6)
A Bizottsághoz és a tagállamokhoz 2008. december 19-én megérkezett a hatóság tudományos véleménye. A hatóság véleményéből és az azt követő magyarázatából kiderül, hogy a benyújtott adatok alapján nem állapítottak meg ok-okozati összefüggést a rostban és fehérjében gazdag tejtermék fogyasztása és olyan éhségérzet-csökkenés között, amely előnyös táplálkozásbeli vagy pszichológiai hatással járna a táplálékkal történő energiabevitelt illetően. Ezért az Élelmiszerlánc- és Állat-egészségügyi Állandó Bizottság a 2009. április 27-i ülésén megállapította, hogy az egészségre vonatkozó állítást további vizsgálatnak kell alávetni, a Bizottság pedig 2009. június 24-én felkérte a hatóságot, hogy a benyújtott kérelem tekintetében számos további tényezővel kapcsolatban is nyilvánítson véleményt.
(7)
2009. július 22-én a Bizottság és a tagállamok megkapták a hatóság válaszát, amelyben a hatóság rávilágít, hogy a megfigyelt hatás nem tulajdonítható kizárólag a vizsgált élelmiszernek, mivel a vizsgálatok körülményeire vonatkozó dietetikai információk nem álltak rendelkezésre. Ezért, mivel nem tekinthető úgy, hogy az állítás megfelelne az 1924/2006/EK rendeletben foglalt követelményeknek, az állítás engedélyezése nem lehetséges.
(8)
Az e rendeletben előírt intézkedések meghatározása során a Bizottság figyelembe vette az 1924/2006/EK rendelet 16. cikkének (6) bekezdése értelmében a kérelmezők és a nyilvánosság által benyújtott észrevételeket.
(9)
Az 1924/2006/EK rendelet 13. cikke (1) bekezdésének c) pontjában említett, egészségre vonatkozó állítások csak akkor képezik az említett rendelet 28. cikkének (6) bekezdésében szereplő átmeneti intézkedések tárgyát, ha megfelelnek az ott meghatározott feltételeknek, köztük annak, hogy azon egészségre vonatkozó állítások használatára, amelyeket a tagállamok nem értékeltek és nem engedélyeztek, 2008. január 19. előtt be kellett nyújtani a kérelmet az adott tagállamban. Mivel az e rendelet tárgyát képező, egészségre vonatkozó állítás esetében a kérelem benyújtása nem történt meg a fent említett időpont előtt, erre az állításra nem vonatkoznak az említett rendelet 28. cikkének (6) bekezdésében szereplő átmeneti időszak által biztosított előnyök.
(10)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével; az intézkedéseket sem az Európai Parlament, sem a Tanács nem ellenezte,
ELFOGADTA EZT A RENDELETET:
1. cikk
Az e rendelet mellékletében meghatározott, egészségre vonatkozó állítás nem vehető fel az 1924/2006/EK rendelet 13. cikkének (3) bekezdésében említett, engedélyezett állítások közösségi listájára.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. május 5-én.

Labels: 12
0
3
17